**Informatīvais ziņojums**

**par “Eiropas Sociālā fonda plus programmas materiālās nenodrošinātības mazināšanai 2021. - 2027. gada plānošanas periodā” pārvaldību un īstenošanu Latvijā**

**Rīga, 2020**

**Satura rādītājs**

[**I.** **Informatīvā ziņojuma pamatojums** 3](#_Toc48294472)

[**II.** **Vispārīgie jautājumi** 3](#_Toc48294473)

[**III.** **ESF+ programmas materiālās nenodrošinātības mazināšanai pamatojums, mērķis un plānotais atbalsts** 4](#_Toc48294474)

[**IV.** **ESF+ programmas materiālās nenodrošinātības mazināšanai atbalstāmās darbības** 7](#_Toc48294475)

[**V.** **ESF+ programmas materiālās nenodrošinātības mazināšanai vadības institucionālā sistēma** 8](#_Toc48294476)

[**VI.** **Tehniskā palīdzība** 15](#_Toc48294477)

[**VII.** **Turpmākās rīcības** 17](#_Toc48294478)

## **Informatīvā ziņojuma pamatojums**

1. Izpildot Ministru kabineta (turpmāk – MK) 2019. gada 20. augusta sēdes protokollēmumā (prot. Nr. 35. 19. § 3. un 9. punkts) noteikto, Labklājības ministrija (turpmāk – LM) ir izstrādājusi informatīvo ziņojumu par Eiropas Sociālā fonda plus (turpmāk – ESF+) programmas materiālās nenodrošinātības mazināšanai 2021. - 2027. gada plānošanas periodā (turpmāk – ESF+ programma materiālās nenodrošinātības mazināšanai) pārvaldību un īstenošanu Latvijā (turpmāk – informatīvais ziņojums).
2. Informatīvais ziņojums izstrādāts, ņemot vērā MK 2020. gada 25. februāra sēdes protokollēmumā (prot. Nr. 8. 33. § 5. punkts) noteikto, ka Nacionālā attīstības plāna 2021. - 2027. gadam (turpmāk – NAP2027) projektā iezīmētā indikatīvā finansējuma apjoms apstiprināto uzdevumu īstenošanai ir pamats plānošanas dokumentos, normatīvajā regulējumā, kā arī likumā par valsts budžetu kārtējam gadam iekļaujamā satura veidošanai.
3. Informatīvais ziņojums satur kopsavilkuma informāciju par ESF+ programmas materiālās nenodrošinātības mazināšanai plānoto īstenošanu Latvijā, tās vadības institucionālo sistēmu (turpmāk – institucionālā sistēma), kā arī veicamajiem uzdevumiem un plānotajiem termiņiem tās īstenošanas sagatavošanai.

## **Vispārīgie jautājumi**

1. 2018. gada 29. un 31. maijā Eiropas Komisija (turpmāk – EK) publicēja regulu priekšlikumus[[1]](#footnote-2), kas nosaka Kohēzijas politikas ieguldījumu principus un paredzēto finansējuma apjomu konkrētiem fondiem. Kohēzijas politikas, tostarp ceturtā politikas mērķa “Sociālāka Eiropa, īstenojot Eiropas Sociālo tiesību pīlāru” kontekstā saistošs ir publicētais Kopīgo noteikumu regulas priekšlikums 2018/0196(COD) (turpmāk – KNR priekšlikums) un priekšlikums regulai par ESF+ 2018/0206(COD) (turpmāk – ESF+ regulas priekšlikums).
2. ESF+ regulas priekšlikums paredz vairāku Eiropas Savienības (turpmāk – ES) instrumentu apvienošanu, tostarp Eiropas Atbalsta fondu vistrūcīgākajām personām (turpmāk – EAFVP). Kā rezultātā Latvijā esošā EAFVP darbības programma „Pārtikas un pamata materiālās palīdzības sniegšana vistrūcīgākajām personām 2014.–2020. gada plānošanas periodā” tiks pārveidota par ESF+ programmu materiālās nenodrošinātības mazināšanai 2021. – 2027. gada plānošanas periodā, saglabājot jau ieviesto administratīvās pārvaldības modeli.
3. KNR priekšlikuma tvērums ar integrēto ESF+ programmu materiālās nenodrošinātības mazināšanai ir atspoguļots 1. attēlā.

*1. attēls*

*Kopīgo noteikumu regulas priekšlikuma tvērums 2021. – 2027. gada plānošanas periodam*

1. Informatīvā ziņojuma ietvaros tiek ņemts vērā sākotnējais regulu priekšlikums, neskatot Eiropas Parlamentā un Padomes darba grupās uzsāktās sarunas vai vienošanās par atsevišķiem regulu pantiem.
2. Saeimā 2020. gada 2. jūlijā apstiprinātā NAP2027 paredzētais finansējums ESF+ programmai materiālās nenodrošinātības mazināšanai ir 44 milj. *euro*, tostarp: rīcības virzienā “Stipras ģimenes paaudzēs” [101] uzdevuma 464. pasākumam 21 milj. *euro* un rīcības virzienā “Sociālā iekļaušana” [121] uzdevuma 495. pasākumam 23 milj. *euro*. **Atzīmējams, ka ES struktūrfondu un Kohēzijas fonda 2021.– 2027. gada plānošanas periodam pieejamais finansējums tiks nodrošināts atbilstoši ES daudzgadu budžeta un finanšu satvara pārrunu rezultātiem.**

## **ESF+ programmas materiālās nenodrošinātības mazināšanai pamatojums, mērķis un plānotais atbalsts**

1. Nabadzības vai sociālās atstumtības riskam pakļauto iedzīvotāju īpatsvars Latvijā pēdējos gados ir samazinājies no 30,9 % 2015. gadā (ES vidēji – 23,8 %) uz 27,3 % 2018. gadā (ES vidēji – 21,9 %), tomēr tas bija sestais augstākais starp visām ES dalībvalstīm[[2]](#footnote-3). 2018. gada statistikas dati liecina, ka Latvijā bija otrs augstākais nabadzības riskam pakļauto personu īpatsvars – 22,9 % (vidēji ES – 17,1 %), savukārt dziļai materiālai nenodrošinātībai pakļauto personu īpatsvars Latvijā bija devītais augstākais (7,8 %) no visām ES dalībvalstīm (vidēji ES – 5,9 %).
2. Balstoties uz 2014. - 2020. gada plānošanas periodā veiktās ikgadējās EAFVP ieviešanas novērtēšanas rezultātiem[[3]](#footnote-4) secināms, ka EAFVP pārtikas un pamata materiālās palīdzības atbalsts ir atvieglojis vistrūcīgāko iedzīvotāju un mājsaimniecību budžeta slogu, ietaupītos līdzekļus ļaujot novirzīt citiem ģimenei nepieciešamajiem tēriņiem, tādiem kā papildu pārtikas, apavu un apģērbu iegādei, ārsta apmeklējumam un medikamentu iegādei, bērnu ārpusskolas nodarbību apmaksai.
3. Tāpat 2014.-2020. gada plānošanas perioda EAFVP ieviešanas vidusposma novērtējuma rezultāti liecināja, ka atbalstītie pārtikas nodrošināšanas, materiālās palīdzības sniegšanas un sociālās iekļaušanas pasākumi būtiski palīdz vistrūcīgākajām personām, tostarp tām, kuras citādi nesaņemtu vispārējo sociālo palīdzību vai kurām nepieciešams tūlītējs atbalsts[[4]](#footnote-5).
4. Saskaņā ar EK secinājumiem, kas iekļauti investīciju pamatnostādnēs Latvijai par Kohēzijas politikas finansējumu 2021. – 2027. gadam valsts ziņojumā 2019. gadā, nabadzības un sociālās atstumtības līmenis joprojām ir augsts, jo īpaši cilvēkiem ar invaliditāti, vecāka gadagājuma cilvēkiem un bezdarbniekiem[[5]](#footnote-6). Tāpēc ir noteiktas augstas prioritātes investīciju vajadzības, lai sekmētu aktīvu iekļaušanu un mazinātu materiālo nenodrošinātību, izmantojot pārtikas un minimālo materiālo palīdzību, t.sk. papildpasākumus.
5. Iepriekš minēto novērtējumu rezultāti un EK secinājumi liecina par joprojām nepieciešamo atbalstu pārtikas un materiālās nenodrošinātības mazināšanai personām zemu ienākumu mājsaimniecībās, īpaši tiem, kuri nevar vai kuriem ir apgrūtinātas iespējas mainīt savu situāciju.
6. ESF+ programmas materiālās nenodrošinātības mazināšanai vispārējais mērķis ir sniegt būtisku ieguldījumu savstarpēji papildinošā atbalsta sistēmā, kurā valsts un pašvaldību sociālās drošības sistēmas pasākumi kopā ar pārtikas un pamata materiālo palīdzību nekavējoši un elastīgi nodrošina nabadzības un sociālās atstumtības riskam pakļauto vai krīzes situācijā esošu cilvēku pamatvajadzības un ievērojamai daļai palīdz virzīties uz sociālo spēju atjaunošanu vai piemērošanos noteiktajai situācijai, nodrošinot cilvēka cienīgu dzīves līmeni visos dzīves posmos.
7. ESF+ programmas materiālās nenodrošinātības mazināšanai konkrētais mērķis ir mazināt materiālo nenodrošinātību, sniedzot pārtikas atbalstu un/vai pamata materiālo palīdzību, tostarp nodrošinot papildpasākumus.
8. ESF+ programmas materiālās nenodrošinātības mazināšanai mērķa grupa ir personas zemu ienākumu mājsaimniecībās (turpmāk – atbalsta gala saņēmējs), īpaši tās, kuru locekļi nevar vai kuriem ir apgrūtinātas iespējas mainīt savu situāciju (ģimenes ar bērniem, cilvēki ar invaliditāti, vecāka gadagājuma personas, personas krīzes situācijā).
9. Detalizēti kritēriji atbalsta gala saņēmēja atbilstībai tiks noteikti MK noteikumos par ESF+ programmas materiālās nenodrošinātības mazināšanai īstenošanu. Plānošanas perioda laikā, ņemot vērā statistikas un sociāli demogrāfiskos rādītājus, kritērijus varēs precizēt. Šāda pieeja saskaņota un to atbalsta EAFVP konsultatīvā darba grupa.
10. Latvijā pārtiku un pamata materiālo palīdzību EAVFP ietvaros ik gadu saņem aptuveni 70 tūkst. unikālo personu zemu ienākumu mājsaimniecībās un personu, kas nonāk krīzes situācijā.[[6]](#footnote-7)
11. Atzīmējams, ka atbalsta gala saņēmēju loks ir indikatīvs un var ievērojami mainīties atkarībā no apstākļiem. Piemēram, COVID-19 uzliesmojuma pirmajos 3 mēnešos EAFVP atbalsta gala saņēmēju skaits – zemu ienākumu mājsaimniecības – palielinājies par 7 %, kā arī strauji pieauga krīzes situācijā nonākušo personu skaits.
12. 2014. -2020. gada plānošanas periodā ikgadēji veiktajos EAFVP ieviešanas lietderības un efektivitātes novērtējuma ziņojumos[[7]](#footnote-8), kuros apkopoti EAFVP atbalsta saņēmēju viedokļi, ir atzinīgi novērtēts EAFVP ietvaros sniegtais atbalsts, tā veidi un apjoms. Izrietoši 2021. - 2027. gada plānošanas periodā plānots pamatā saglabāt esošos atbalsta veidus un apjomu.
13. Paredzēts, ka ESF+ programmas materiālās nenodrošinātības mazināšanai ietvaros atbalsta gala saņēmēji turpinās saņemt šādu atbalstu:
14. visas personas bez vecuma ierobežojuma – pārtikas komplektus un gatavās maltītes zupas virtuvēs, kā arī higiēnas un saimniecības preču komplektus;
15. ģimenes ar bērniem līdz divu gadu vecumam – pārtikas komplektus un higiēnas preces zīdaiņiem un maziem bērniem;
16. ģimenes ar skolas vecuma bērniem no 5 līdz 16 gadiem – mācību piederumus.

Vienlaikus paredzēts, ka atbalsta gala saņēmējiem tiks saglabāta iespēja piedalīties papildpasākumos sociālās atstumtības mazināšanas nolūkā, piemēram, tiem tiks sniegtas uztura un budžeta pārvaldības konsultācijas, nodrošinātas informācijas sniegšana par nepieciešamajiem citu institūciju sniegtajiem pakalpojumiem, organizēti socializēšanas pasākumi u.c.

1. Plānošanas periodā pamatojoties uz atbalsta gala saņēmēju vecumstruktūras izmaiņām, atbalsta veidi un to apjoms var tikt pārskatīts.
2. Plānošanas periodā mainoties situācijai, ir iespējamas izmaiņas atbalsta saņemšanas nosacījumos, saturā vai atbalsta sniegšanas organizācijā. Piemēram:
3. ņemot vērā normatīvajā regulējumā noteikto attiecībā uz privātpersonu tiesībām un pienākumiem ārkārtējās situācijas laikā vai noteiktu laiku pēc tās, var ievērojami tikt pagarināts atbalsta saņemšanas ilgums vienai personai;
4. ņemot vērā epidemioloģiskās drošības prasības un rekomendācijas (bīstamas infekcijas uzliesmojuma vai cita apdraudējuma laikā, kā arī noteiktu laiku pēc tā), var tikt pielāgots sniedzamā atbalsta saturs, papildinot to ar atsevišķām precēm (individuālās aizsardzības un dezinfekcijas līdzekļiem);
5. ņemot vērā normatīvajā regulējumā noteiktos ierobežojumus un rekomendācijas saistībā ar bīstamas infekcijas izplatību vai citu apdraudējumu, var tikt piemērota atbalsta attālinātas saņemšanas kārtība tiem atbalsta gala saņēmējiem, kuri ārkārtējās situācijas laikā nedrīkst vai kuriem nav iespējas pašiem ierasties izdales vietā.
6. Ņemot vērā 2014.- 2020. gada plānošanas periodā izveidojošos veiksmīgu sadarbību ar partnerorganizācijām (nevalstiskajām un reliģiskajām organizācijām, pašvaldību sociālajiem dienestiem), to kapacitāti un pieredzi darbā ar atbalsta gala saņēmējiem, arī 2021. - 2027. gada plānošanas periodā paredzēta to iesaiste atbalsta sniegšanā.
7. Plānošanas periodā mainoties situācijai, ir iespējamas izmaiņas atbalsta sniegšanas sistēmā, piemēram, izvērtējot iespēju sniegt atbalstu netiešā veidā, izmantojot kuponus vai kartes.

## **ESF+ programmas materiālās nenodrošinātības mazināšanai atbalstāmās darbības**

1. Atbilstoši KNR priekšlikuma nosacījumiem programmu vadošās iestādes ir atbildīgas par kritēriju noteikšanu darbību atlasei. Ņemot vērā ESF+ regulas priekšlikuma izvirzītos nosacījumus atbalsta sniegšanai un izdevumu attiecināmībai, un, balstoties uz 2014. - 2020. gada plānošanas perioda EAFVP īstenošanas pozitīvo pieredzi, ESF+ programmas materiālās nenodrošinātības mazināšanai ietvaros plānots saglabāt šādas atbalstāmas darbības:
2. pārtikas un/vai pamata materiālās palīdzības preču iegāde un transportēšana;
3. pārtikas (tajā skaitā, gatavo maltīšu) un pamata materiālās palīdzības preču uzglabāšana un izdale;
4. papildpasākumu īstenošana (individuālas konsultācijas vai grupu darbs, pasākumi sadzīves iemaņu attīstībai un socializēšanās pasākumi personu sociālās atstumtības mazināšanai un personu patstāvības sociālo problēmu risināšanā veicināšanai u.c.);
5. tehniskā palīdzība.
6. Turklāt ESF+ programmā materiālās nenodrošinātības mazināšanai plānota iespēja atbalstāmās darbības papildināt ar ziedotās pārtikas un/vai pamata materiālās palīdzības preču transportēšanu, uzglabāšanu un izdali, kā arī ar to saistītiem informatīviem pasākumiem.
7. ESF+ regulas priekšlikumā[[8]](#footnote-9) paredzēta iespēja pārtiku un/vai pamata materiālo palīdzību atbalsta gala saņēmējiem nodrošināt netieši, izmantojot elektroniskos kuponus vai kartes, ar noteikumu, ka tos var izlietot, tikai pretim saņemot pārtiku un/vai pamata materiālās palīdzības preces.
8. ESF+ programmā materiālās nenodrošinātības mazināšanai plānots saglabāt esošo tieša atbalsta nodrošināšanu. Tomēr, pēc izvērtējuma veikšanas par citu ES dalībvalstu praksi atbalsta nodrošināšanā netieši, īpaši par priekšrocībām un trūkumiem elektronisko kuponu vai karšu izmantošanā, iespējams “atbalsta sniegšanas ar kuponu” izmēģinājums atsevišķam atbalsta veidam, kam raksturīga individuāla vajadzību nodrošināšana. Būtiski apzināt konsultatīvās darba grupas un citu iesaistīto pušu viedokli.
9. ESF+ regulas priekšlikums saglabā iespēju papildus pārtikas preču iegādi nodrošināt izmantojot iegūto peļņu no valsts intervencē esošo pārtikas produktu pārdošanas atbilstoši Regulā Nr. 1308/2013 noteiktajam, ja tas ir ekonomiski vislabākais variants.
10. ESF+ programmā materiālās nenodrošinātības mazināšanai plānots iezīmēt iespējamu sadarbību ar institūcijām, kas ir atbildīgas par valsts intervences pārtikas produktu uzglabāšanu un realizāciju.
11. Papildus ESF+ regulas priekšlikums paredz iespēju sociālo inovāciju plānošanai. Tiks izvērtēta iespēja ar šo darbību papildināt ESF+ programmu materiālās nenodrošinātības mazināšanai.

## **ESF+ programmas materiālās nenodrošinātības mazināšanai vadības institucionālā sistēma**

1. **Eiropas Parlamenta un Padomes regulu priekšlikumos noteiktais institucionālais ietvars un funkcijas**
2. Attiecībā uz programmu ieviešanu KNR priekšlikums paredz, ka katra ES dalībvalsts nosaka programmas [[9]](#footnote-10):
3. vadošo iestādi;
4. revīzijas iestādi;
5. iestādi, kas veic grāmatvedības funkciju, ja to nepilda vadošā iestāde.

**Vadošās iestādes funkcijas**

1. Atbilstoši KNR priekšlikumam[[10]](#footnote-11) vadošajai iestādei ir šādas galvenās funkcijas:
2. darbību atlase;
3. ESF+ programmas materiālās nenodrošinātības mazināšanai pārvaldības īstenošana, lai:
4. pārbaudītu, vai atbalsts sniegts un darbības atbilst normatīvajiem aktiem un programmas nosacījumiem;
5. piemērotu efektīvus pretkrāpšanas pasākumus, ņemot vērā identificētos riskus;
6. nodrošinātu neatbilstību vadību;
7. sniegtu apliecinājumu par izdevumu likumību;
8. sagatavotu pārskatu par izdevumiem un izstrādātu pārvaldības deklarāciju.
9. sadarbības iestādes pārraudzība;
10. datu par katru darbību, kas nepieciešami uzraudzībai, izvērtēšanai, finanšu pārvaldībai, pārbaudēm un revīzijai, ievade un uzglabāšana elektroniskā sistēmā, kā arī datu drošības, integritātes un konfidencialitātes un lietotāju autentifikācijas nodrošināšana. Papildus LM kā vadošā iestāde un Sabiedrības integrācijas fonds (turpmāk – SIF) kā sadarbības iestāde sadarbībā ar kompetentajām iestādēm un atbalsta saņēmējiem izvērtēs datu apmaiņas risinājumus izdalīto komplektu elektroniskai uzskaitei, izmantojot, piemēram, sociālo pakalpojumu administrēšanas lietojumprogrammā (SOPA) elektroniski uzkrātos datus. Elektroniski ierakstīti un uzglabāti dati atvieglotu un vienkāršotu datu vākšanu, apkopošanu un izmantošanu darbību īstenošanasuzraudzības un ziņošanas nolūkos;
11. ikgadējas ESF+ programmas materiālās nenodrošinātības mazināšanai veikuma izvērtēšanas sanāksmes organizēšana sadarbībā ar EK[[11]](#footnote-12).
12. Atbilstoši KNR priekšlikumam[[12]](#footnote-13) vadošā iestāde var norādīt sadarbības iestādi konkrētu uzdevumu veikšanai tās atbildībā. Vienošanās starp vadošo iestādi un sadarbības iestādi noformē rakstveidā.
13. Tāpat kā 2014. - 2020. gada plānošanas periodā, vadošā iestāde izstrādā vai aktualizē esošo programmas materiālās nenodrošinātības mazināšanai vadības likuma projektu, kurā noteikti pienākumi vai funkcijas, kuras uzdotas sadarbības iestādei, vienlaikus saglabājot kopējo atbildību par šo funkciju efektīvu veikšanu[[13]](#footnote-14).

**Grāmatvedības funkcija**

1. Atbilstoši KNR priekšlikumam[[14]](#footnote-15) grāmatvedības funkcijas ir:

1) maksājuma pieteikumu sagatavošana un iesniegšana EK;

2) pārskatu sagatavošana un datu, kas nepieciešami tā sagatavošanai uzglabāšana elektroniskā sistēmā.

1. Atzīmējams, ka grāmatvedības funkcija neietver pārbaudes saņēmēju līmenī.

**Revīzijas iestādes funkcijas**

1. Atbilstoši KNR priekšlikumam[[15]](#footnote-16) revīzijas iestādei ir šādas galvenās funkcijas:
2. revīzijas stratēģijas sistēmas revīzijai un darbību revīzijai sagatavošana, pamatojoties uz riska novērtējumu un ņemot vērā ESF+ programmas materiālās nenodrošinātības mazināšanai pārvaldības un kontroles sistēmas aprakstu[[16]](#footnote-17). Revīzijas stratēģija ietver jaunieceltu vadošo iestāžu un iestāžu, kas atbild par grāmatvedības funkciju, sistēmas revīziju deviņu mēnešu laikā pēc to pirmā darbības gada;
3. atbildība par sistēmas revīzijas, darbību revīzijas un pārskatu revīzijas veikšanu nolūkā sniegt EK neatkarīgu apliecinājumu par pārvaldības un kontroles sistēmu rezultatīvu funkcionēšanu un EK iesniegtajos pārskatos iekļauto izdevumu likumību un pareizību;
4. gada kontroles ziņojuma, kurš balstās uz visām veiktajām revīzijām, sagatavošana un iesniegšana EK;
5. gada revīzijas atzinuma sagatavošana un iesniegšana EK.
6. **ESF+ programmas materiālās nenodrošinātības mazināšanai vadības institucionālā sistēma**
7. Ar mērķi nodrošināt atbalsta pieejamības nepārtrauktību ir nepieciešams laikus uzsākt ESF+ programmas materiālās nenodrošinātības mazināšanai īstenošanu. Tās sagatavošana veicama, nodrošinot normatīvā regulējuma aktualizāciju vai izstrādi, turpinot līgumsaistības ar esošajām partnerorganizācijām vai tās atlasot, nodrošinot publisko iepirkumu līgumsaistību izpildi un secīgu savlaicīgu jaunu publisko iepirkumu veikšanu.
8. Viens no priekšnosacījumiem veiksmīgai ESF+ programmas materiālās nenodrošinātības mazināšanai sagatavošanas uzsākšanai ir kvalitatīvi izveidota institucionālā sistēma. 2021.–2027. gada plānošanas perioda ESF+ programmas materiālās nenodrošinātības mazināšanai institucionālā sistēma tiks veidota, balstoties uz efektīvu EAFVP 2014. – 2020. gada plānošanas perioda institucionālās sistēmas modeli.
9. Revīzijas iestādes sagatavotajā un 2020. gada sākumā EK iesniegtajā Gada kontroles ziņojumā par pērn veiktajām revīzijām un to rezultātiem par EAFVP finanšu līdzekļu izlietojumu 2014.-2020. gada plānošanas perioda ietvaros izveidotā EAFVP vadības un kontroles sistēma ir novērtēta 2. kategorijā. Balstoties uz sistēmas auditu un darbību revīziju kopīgajiem rezultātiem, kur netika konstatētas kļūdas ar būtisku finansiālu ietekmi, kā arī, ņemot vērā pārskatu revīziju un pārvaldības deklarācijas pārbaužu rezultātus, sniegts revīzijas atzinums bez iebildēm.
10. Šādai pēctecīgai institucionālajai sistēmai ir ievērojami ieguvumi – tai nav vajadzīgi būtiski pielāgojumi un var sākt darbu uz jau izveidotās vadības un kontroles sistēmas pamata. Atbilstoši KNR priekšlikuma nosacījumam, ja tiek pārņemta esošā vadības un kontroles sistēma, tad sistēmas akreditācija nav nepieciešama[[17]](#footnote-18). Tādējādi tas rada iespēju uzsākt ESF+ programmas materiālās nenodrošinātības mazināšanai īstenošanu savlaicīgi un iespējami elastīgi.
11. ESF+ programmas materiālās nenodrošinātības mazināšanai institucionālā sistēma shematiski attēlota 2. attēlā.

*2.attēls*

*ESF+ programmas materiālās nenodrošinātības mazināšanai institucionālās sistēmas grafiskais attēlojums*

1. Lai nodrošinātu KNR[[18]](#footnote-19) un ESF+ regulas[[19]](#footnote-20) priekšlikumā noteiktā horizontālā principa par partnerību nodrošināšanu, visos ieviešanas sistēmas modeļos sadarbības partneri un pilsoniskās sabiedrības organizācijas tiks iesaistītas ar ESF+ programmas materiālās nenodrošinātības mazināšanai plānošanu, īstenošanu un novērtēšanu saistītajā ESF+ programmas materiālās nenodrošinātības mazināšanai **Konsultatīvajā darba grupā**.
2. ESF+ programmas materiālās nenodrošinātības mazināšanai institucionālā sistēmā galvenās funkcijas pildīs šādas iestādes:
3. **vadošā iestāde – LM**, nodrošinot pēctecīgu funkciju izpildi, kuras veica LM kā EAFVP vadošā iestāde 2014.-2020. gada plānošanas periodā. Vadošā iestāde papildus nodrošinās arī **grāmatvedības funkciju**, institucionāli apvienojoties ar 2014.-2020. gada plānošanas perioda LM struktūrvienību EAFVP sertifikācijas iestādi;
4. **revīzijas iestāde** – Finanšu ministrijas (turpmāk – FM) ES fondu revīzijas departaments, nodrošinot pēctecīgu funkciju izpildi, kuras veica FM kā EAFVP revīzijas iestāde 2014.-2020. gada plānošanas periodā;
5. **sadarbības iestāde** – SIF, nodrošinot pēctecīgu ar likumu[[20]](#footnote-21) noteikto funkciju izpildi, kuras SIF veic kā EAFVP sadarbības iestāde 2014.–2020. gada plānošanas periodā, ņemot vērā nostiprinātu kapacitāti sadarbībā ar EAFVP partnerorganizācijām, tostarp nevalstiskām un reliģiskām organizācijām un pašvaldību sociālajiem dienestiem kā EAFVP atbalstīto darbību (pārtikas un pamata materiālās palīdzības izdale un papildpasākumu, kas mazina personu sociālo atstumtību nodrošināšana) īstenotājiem.
6. SIF kā sadarbības iestādes padotības forma tiek noteikta identiski kā 2014. – 2020. gada plānošanas periodā, proti, sadarbības iestāde atrodas labklājības ministra funkcionālā pakļautībā, kurš to īsteno ar pilnvarotās amatpersonas (vadošās iestādes vadītāja) starpniecību.
7. LM noslēgs starpresoru vienošanos ar FM un SIF par revīzijas iestādes un sadarbības iestādes pienākumiem un tehniskās palīdzības (turpmāk – TP) izmantošanu.
8. ESF+ programmas materiālās nenodrošinātības mazināšanai īstenošanu nodrošinās sadarbības iestādes tieša sadarbība ar:
9. saņēmēju – partnerorganizāciju

Sadarbības iestāde atlasa partnerorganizāciju un slēdz ar to līgumu vai vienošanos par pārtikas un pamata materiālās palīdzības preču uzglabāšanu un izdali, kā arī papildpasākumu īstenošanu, izslēdzot vairāku pakāpju administrēšanas shēmas izmantošanu. SIF kā sadarbības iestāde 2014. - 2020. gada plānošanas periodā veica 3 partnerorganizāciju atlases. Ir izstrādāta pārskatāma un izsekojama atlases procesa procedūra un metodiskie norādījumi pretendentiem, veiktas savlaicīgas un kvalitatīvas PO atlases, kuru rezultātā nodrošināta nepārtraukta EAFVP atbalsta sniegšana. Izveidota pozitīva un produktīva sadarbība ar partnerorganizācijām.

Papildu ieguvumi:

1. nodrošināta vienota un pārbaudīta pieeja partnerorganizāciju atlasei, kā arī tiešās pārvaldības sadarbība ar partnerorganizācijām;
2. partnerorganizācijām ir mazāks administratīvais slogs, jo kopumā īstenojamām atbalstāmajām darbībām nodrošināta vienota pieeja un ESF+ programmas materiālās nenodrošinātības mazināšanai specifiskās prasības, vienlaikus ņemts vērā arī katras partnerorganizācijas juridiskais statuss un darbības apjoms;
3. nodrošināta vienota pieeja uz risku izvērtēšanu balstītām pārbaudēm un uzraudzībai;
4. nodibinātā sadarbība ar partnerorganizācijām ļauj efektīvi risināt radušos problēmjautājumus. Attīstīts informatīvi metodisks atbalsts partnerorganizācijām.
5. saņēmēju - SIF

Sadarbības iestāde noslēdz vienošanos ar ESF+ programmas materiālās nenodrošinātības mazināšanai atbalstītās darbības “Pārtikas un pamata materiālās palīdzības iegāde” publiskā iepirkuma nodrošinātāju, paredzot, tostarp, publiskā iepirkuma dokumentācijas izstrādes, iepirkuma norises un iepirkuma līguma noslēgšanas vai grozīšanas nosacījumu dokumentēšanas, kā arī līgumsaistību izpildes uzraudzības nodrošināšanu (turpmāk – publiskā iepirkuma administrēšana).

Papildu ieguvumi:

1. visā Latvijā konkrētai mērķgrupai nodrošināts vienāds atbalsts;
2. īstenota normatīvam regulējumam atbilstošu kritēriju un nosacījumu iestrāde pārtikas un pamata materiālās palīdzības iegādes publiskā iepirkuma nolikumos;
3. SIF ir pieredze vairāku apjomīgu publisku iepirkumu savlaicīgā un kvalitatīvā veikšanā, nodrošinot atbalsta pieejamību.

ESF+ programmā materiālās nenodrošināšanas mazināšanai attiecināmas tikai pārtikas un pamata materiālās palīdzības iegādes izmaksas, turpretī neattiecināmas ir publiskā iepirkuma administrēšanas izmaksas, izrietoši jāturpina 2014. - 2020. gada plānošanas perioda pieredzes piemērošana, nodrošinot šim mērķim finansējumu no valsts budžeta.

Līdzīgi kā 2014. - 2020. gada plānošanas periodā Iepirkumu uzraudzības biroja eksperti sniegs konsultatīvu atbalstu publiskā iepirkuma nodrošinātājam, t.sk. veicot iepirkuma dokumentācijas un procedūras norises pirmspārbaudi un sagatavojot atzinumu par to.

1. Pārtikas un veterināro dienestu

Sadarbības iestāde noslēdz starpresoru vienošanās ar Pārtikas un veterināro dienestu (turpmāk – PVD) par sadarbību ESF+ programmā materiālās nenodrošināšanas mazināšanai īstenošanā 2021. – 2027. gada plānošanas periodā, paredzot, ka PVD veic pārtikas produktu kvalitātes un nekaitīguma kontroli. Šāda vienošanās noslēgta arī 2014.–2020. gada plānošanas periodā, ir nodibināta efektīva savstarpējā sadarbība starp SIF kā sadarbības iestādi un PVD.

1. Institucionālā sistēma, kurā SIF veic uz rezultātu vērstu sadarbības iestādes funkciju, ir sevi pierādījusi 2014.–2020. gada plānošanas periodā un tā nodrošinās efektīvu administrēšanas pienākumu sadali arī 2021.–2027. gada plānošanas periodā.
2. **Detalizēts pienākumu sadalījums starp iestādēm**
3. ESF+ programmas materiālās nenodrošinātības mazināšanai vadībā un kontrolē iesaistītajām institūcijām ir šādi pienākumi:
4. **Vadošās iestādes pienākums** ir nodrošināt:
	1. ESF+ programmas materiālās nenodrošinātības mazināšanai normatīvā regulējuma izstrādi/aktualizāciju;
	2. ESF+ programmas materiālās nenodrošinātības mazināšanai un tās grozījumu projektu izstrādi;
	3. darbību un saņēmēju atlases kritēriju un atlases procedūru izstrādi;
	4. dalību darbību un partnerorganizāciju atlasē;
	5. apstrīdēto sadarbības iestādes lēmumu attiecībā uz saņēmēju – partnerorganizāciju atlasi izskatīšanu;
	6. ESF+ programmas materiālās nenodrošinātības mazināšanai vadību un uzraudzību, tās īstenošanas efektivitāti un lietderību;
	7. ESF+ programmas materiālās nenodrošinātības mazināšanai tehniskās palīdzības vadību un tās īstenošanas efektivitāti;
	8. risku pārvaldību un krāpšanas risku apkarošanas pasākumus;
	9. sadarbības iestādei noteikto funkciju izpildes kvalitātes novērtējumu;
	10. maksājumu pieprasījumu administratīvās pārbaudes un nepieciešamības gadījumā pārbaudes atbalstāmo darbību īstenošanas vietās;
	11. dokumentu uzglabāšanu revīzijas liecību nodrošināšanai;
	12. maksājumu pieteikumu sagatavošanu un iesniegšanu EK;
	13. datu par visiem EK deklarētajiem izdevumiem datorizētu uzskati;
	14. datu par atgūstamajām un atgūtajām summām uzskaiti;
	15. izdevumu pārskatu sagatavošanu un iesniegšanu EK;
	16. pārvaldības deklarācijas sagatavošanu;
	17. ESF+ programmas materiālās nenodrošinātības mazināšanai informācijas un saziņas pasākumu īstenošanu;
	18. sadarbības iestādei un saņēmējiem to uzdevumu izpildei un darbību īstenošanai nepieciešamo informāciju;
	19. informācijas par ESF+ programmas materiālās nenodrošinātības mazināšanai ieviešanas progresu sagatavošanu un iesniegšanu EK pirms ikgadējās novērtēšanas sanāksmes ar EK dalību;
	20. ESF+ programmas materiālās nenodrošinātības mazināšanai novērtējumu;
	21. ESF+ programmas materiālās nenodrošinātības mazināšanai nobeiguma īstenošanas ziņojumu sagatavošanu un iesniegšanu EK līdz 2031. gada 15. februārim;
	22. ESF+ programmas materiālās nenodrošinātības mazināšanai ietekmes novērtējumu līdz 2029. gada 30. jūnijam.
5. **Sadarbības iestādes pienākumi ir**:
	1. nodrošināt darbību un saņēmēju – partnerorganizāciju atlasi, līgumu/vienošanās slēgšanu, to izpildi un kontroli;
	2. nodrošināt datorizētas informācijas sistēmas izveidi (pielāgošanu) uzraudzībai, novērtēšanai, finanšu pārvaldībai, pārbaudei un revīzijai nepieciešamo datu reģistrēšanai un glabāšanai, kā arī nodrošināt datu par darbību īstenošanu reģistrāciju, kvalitāti un ticamību. Ievērojot to, ka projektu elektroniskās vadības sistēma PEVS ir tehniski novecojusi un pastāv pamatoti riski, ka uz vēl 7 gadiem šī sistēma savu funkcionalitāti pilnībā saglabāt nevarēs, tiek izvērtētas iespējas nodrošināt citu datorizētu informācijas sistēmu ESF+ programmas materiālās nenodrošinātības mazināšanai īstenošanā. SIF izskata dažādus informācijas sistēmu variantus un konsultējas ar vairākām kompetentajām iestādēm. Kā viens no iespējamajiem variantiem izskatīta Kohēzijas politikas fondu vadības informācijas sistēma – KPVIS, gan izmantojot šīs sistēmas pamatu ESF+ programmas materiālās nenodrošinātības mazināšanai vajadzībām, gan iekļaujoties jau esošajā sistēmā.
	3. uzturēt atsevišķu grāmatvedības uzskaites sistēmu vai visiem ar darbību īstenošanu saistītajiem darījumiem piešķirt atbilstošu uzskaites kodu;
	4. nodrošināt dokumentu uzglabāšanu revīzijas liecību nodrošināšanai;
	5. veikt risku pārvaldību un krāpšanas risku apkarošanas pasākumus;
	6. veikt saņēmēja – SIF veikto funkciju uzraudzību un kontroli;
	7. veikt darbību īstenošanas uzraudzību un kontroli, t.sk., pārbaudīt saņēmēja pārskatus un maksājuma pieprasījumus par darbību īstenošanu, veikt pārbaudes darbību īstenošanas vietās;
	8. apstiprināt saņēmēja - SIF maksājuma pieprasījumos iekļautos izdevumus;
	9. apstiprināt saņēmēja – partnerorganizācijas pārskatus un veikt vienotas likmes maksājumus;
	10. pieņemt lēmumu par neatbilstoši veiktiem izdevumiem un neatbilstoši veikto izdevumu atgūšanu;
	11. sagatavot un iesniegt vadošajai iestādei maksājuma pieprasījumus saskaņošanai;
	12. sagatavot un iesniegt vadošajai iestādei nepieciešamo informāciju maksājuma pieteikumu sagatavošanai un iesniegšanai EK;
	13. uzkrāt un iesniegt vadošajai iestādei informāciju par:
	14. iznākuma rādītājiem;
	15. rezultāta rādītājiem, kuru vērtību nosaka, izmantojot uz saņēmēja – partnerorganizācijas informāciju balstītas aplēses;
	16. horizontālo principu ieviešanas progresu;
	17. konsultēt saņēmējus, nodrošinot nepieciešamo informatīvo, un metodisko atbalstu par darbību īstenošanu;
	18. nodrošināt ESF+ programmas materiālās nenodrošinātības mazināšanai publicitātes un saziņas pasākumu īstenošanu;
	19. iesniegt vadošajai iestādei informāciju par ESF+ programmas materiālās nenodrošinātības mazināšanai īstenošanas progresu pirms ikgadējās izvērtēšanas sanāksmes ar EK pārstāvju dalību;
	20. iesniegt vadošajai iestādei informāciju par ESF+ programmas materiālās nenodrošinātības mazināšanai īstenošanas rezultātiem nobeiguma īstenošanas ziņojuma sagatavošanai un iesniegšanai EK līdz 2031. gada 15. februārim.
6. **Revīzijas iestādes pienākumi ir:**
	1. sagatavot revīzijas stratēģiju, kas balstās uz risku izvērtējumu, un ņemot vērā programmas vadības un kontroles sistēmas aprakstu;
	2. veikt ESF+ programmas materiālās nenodrošinātības mazināšanai sistēmas auditu, darbību revīziju un izdevumu pārskatu revīziju;
	3. sagatavot un iesniegt EK gada revīzijas atzinumu un gada kontroles ziņojumu.
7. ESF+ programmas materiālās nenodrošinātības mazināšanai vadībā iesaistītās institūcijas, to funkciju un pienākumu sadalījums tiks ietverts likumā par ESF+ programmas materiālās nenodrošinātības mazināšanai vadību.

## **Tehniskā palīdzība**

***Tehniskās palīdzības izmantošana***

1. TP mērķis KNR priekšlikuma izpratnē ir atbalstīt sagatavošanas, uzraudzības, kontroles, revīzijas, izvērtēšanas, komunikācijas, t.sk. korporatīvas komunikācijas par ES politiskajām prioritātēm, redzamības un visas administratīvās un tehniskās palīdzības darbības, kas vajadzīgas, lai nodrošinātu programmu un prioritāšu veiksmīgu īstenošanu[[21]](#footnote-22).
2. TP tiks finansēta kā vienotas likmes finansējums, ko piemēro starpposma maksājuma pieteikumos EK deklarētajai attiecināmo izdevumu summai[[22]](#footnote-23). TP finansējuma kopējais apjoms nepārsniedz 5 % no ESF+ programmas materiālās nenodrošinātības mazināšanai īstenošanai piešķirtā finansējuma.
3. Vadošā iestāde centralizēti nodrošinās ESF+ programmas materiālās nenodrošinātības mazināšanai TP vadību un tās īstenošanas efektivitāti. Nosacījumi par TP izmantošanu, tiks iekļauti MK noteikumos par ESF+ programmas materiālās nenodrošinātības mazināšanai īstenošanu un vienošanās par tās vadībā iesaistīto institūciju pienākumiem un TP izmantošanu.
4. TP finansējums tiks plānots atbilstoši ESF+ programmas materiālās nenodrošinātības mazināšanai vadībā iesaistīto institūciju īstenotajām funkcijām, vērtējot TP resursu sadalījumu atbilstoši noslodzei. Lai nodrošinātu elastīgu un atbilstošu TP resursu plānošanu, paredzēts izmantot daļslodzes darba laika uzskaiti.
5. ESF+ programmas materiālās nenodrošinātības mazināšanai īstenošanas nodrošināšanai 2021. -2027. gada plānošanas periodā saglabājamas 2014.-2020. gada plānošanas periodā apstiprinātās 10 (desmit) amata slodzes, t.sk., daļslodzes.
6. TP finansējumu var izmantot arī saņēmēju–partnerorganizāciju kapacitātes celšanai, ja tas nepieciešams regulu priekšlikumos noteikto prasību izpildes nodrošināšanai.

***Tehniskās palīdzības finansēšana***

1. ESF+ programmas materiālās nenodrošinātības mazināšanai sagatavošanai un īstenošanai ir šādas attiecināmās TP izmaksas:
	1. atlīdzības un ar to saistīto nodokļu izmaksas u.c.;
	2. izmaksas, kas radušās ESF+ programmas materiālās nenodrošinātības mazināšanai sagatavošanā un īstenošanā par:
2. informācijas un publicitātes pakalpojumiem;
3. ārvalstu un iekšzemes komandējumiem un dienesta braucieniem;
4. sakaru pakalpojumiem;
5. tulkošanas pakalpojumiem;
6. telpu īres, nomas un apsaimniekošanas pakalpojumu;
7. apmācībām (semināri, konferences, pieredzes apmaiņas un citi mācību pasākumi);
8. konferenču, semināru, komiteju, darba grupu un citu pasākumu organizēšanu;
9. biroja, kancelejas, saimniecības preču un individuālās aizsardzības līdzekļu un materiālu iegādi;
10. datortehnikas, sakaru un citas biroja tehnikas iegādi;
11. iekārtu un inventāra iegādi;
12. transporta pakalpojumiem;
13. datorizētu informācijas sistēmu izstrādes, ieviešanas, uzturēšanas un sasaistes nodrošināšanas izdevumi;
14. ESF+ programmas materiālās nenodrošinātības mazināšanai lietderības novērtēšanas, t.sk. aptaujas veikšanas pakalpojumu;
15. citiem pakalpojumiem, piemēram, ar ESF+ programmas materiālās nenodrošinātības mazināšanai aktivitātēm saistītu dokumentu, tai skaitā pētījumu, koncepciju, stratēģiju, izstrādes nodrošināšanu u.c.
16. ESF+ programmas materiālās nenodrošinātības mazināšanai vadībā iesaistīto institūciju pienākumi un TP izmantošanas kārtība tiks noteikta MK noteikumos par tās īstenošanu, kā arī noslēgtajās starpresoru vienošanās.

## **Turpmākās rīcības**

1. KNR priekšlikumā 2021.–2027. gada plānošanas periodā kā pamata dokumenti ieguldījumu stratēģiju aprakstam un finansējuma sadalījuma noteikšanai būs Partnerības līgums un programma konkrēta mērķa sasniegšanai[[23]](#footnote-24).
2. KNR priekšlikums nosaka, ka Partnerības līgums ietver izvēlētos politikas mērķus, iezīmē īstenošanā iesaistītos fondus un programmas un citus ES instrumentus (turpmāk kopā – ES finanšu instrumenti), kā arī to koordināciju, norobežošanu un papildināmību[[24]](#footnote-25). Attiecīgi Partnerības līguma sagatavošana ietver visu ES finanšu instrumentu koordinācijas sistēmu.
3. Atbilstoši MK 2019. gada 20. augusta sēdes protokollēmumā (prot. Nr. 35. 19. § 2. punkts) noteiktajam Partnerības līguma vai informācijas apkopojuma sagatavošanu un iesniegšanu EK koordinē FM. Partnerības līguma sagatavošanu, kā arī koordinācijas un sinerģijas mehānismu izveidi starp minētajiem ES finanšu instrumentiem FM īstenos sadarbībā ar citiem iesaistītajiem, tostarp, LM kā atbildīgo par ESF+ programmu materiālās nenodrošinātības mazināšanai. LM jau iesaistījās FM izveidotajā Partnerības līguma vadības grupā, kuras ietvaros tiks nodrošināta Kohēzijas politikas plānoto un īstenošanā esošo pasākumu atbilstoša finansējuma plānošana, piesaiste un rezultātu sasniegšanas augstāka līmeņa virsuzraudzība.
4. Atzīmējams, ka ESF+ programmai materiālās nenodrošinātības mazināšanai atšķirībā no citām programmām nav noteikti ieguldījumu priekšnosacījumi (*enabling conditions*), kas dalībvalstīm jāizpilda, lai visā plānošanas perioda laikā veiktu un attiecinātu ES fondu ieguldījumus.
5. Līdzīgi kā 2014.–2020. gada plānošanas periodā LM kā EAFVP vadošā iestāde sagatavoja darbības programmu “Pārtikas un pamata materiālās palīdzības sniegšana vistrūcīgākajām personām”, arī 2021. - 2027. gada plānošanas periodā LM kā ESF+ programmas materiālās nenodrošinātības mazināšanai vadošā iestāde izstrādās programmu investīcijām tajā.
6. Būtiskākie ESF+ programmas materiālās nenodrošinātības mazināšanai plānošanas posmi 2021. – 2027. gada plānošanas perioda uzsākšanai ir šādi:
7. ESF+ programmas materiālās nenodrošinātības mazināšanai plānošanas dokumentu sagatavošana un saskaņošana:
8. ESF+ programmas materiālās nenodrošinātības mazināšanai 2021. – 2027. gada plānošanas periodam priekšlikuma izstrāde un saskaņošana ar konsultatīvo darba grupu līdz 2020. gada oktobrim;
9. neformāla dialoga ar EK nodrošināšanai izstrādātā un ar konsultatīvo darba grupu saskaņotā priekšlikuma iesniegšana EK līdz 2020. gada oktobrim;
10. ESF+ programmas materiālās nenodrošinātības mazināšanai plānošanas dokumentu iesniegšana apstiprināšanai MK 2020. gada decembrī [[25]](#footnote-26);
11. plānošanas dokumentu iesniegšana EK apstiprināšanai 2021. gada 1. ceturksnī23.
12. ESF+ programmas materiālās nenodrošinātības mazināšanai vadības likumprojekta 2021. – 2027. gada plānošanas periodam sagatavošana un iesniegšana MK apstiprināšanai līdz 2021. gada aprīlim23;
13. MK noteikumu par ESF+ programmas materiālās nenodrošinātības mazināšanai īstenošanu un uzraudzību 2021. – 2027. gada plānošanas periodā sagatavošana un iesniegšana MK apstiprināšanai līdz 2021. gada jūnijam23.
14. Šobrīd plānots, ka 2021.–2027. gada plānošanas periodā ESF+ programmas materiālās nenodrošinātības mazināšanai ieviešanas cikls tiks uzsākts savlaicīgi, tomēr pastāv iespējamība, ka jaunā perioda regulu pieņemšana kavējas, tad secīgi arī nacionālie normatīvie akti (likums un tam pakārtotie MK noteikumi), kas regulē konkrētā mērķa “mazināt materiālo nenodrošinātību, piešķirot pārtiku un pamata materiālo palīdzību vistrūcīgākajām personām, tostarp izmantojot papildpasākumus” ieviešanu, varētu tikt pieņemti un attiecīgi stāties spēkā ar laika nobīdi.
15. Lai nodrošinātu pārtikas atbalsta un materiālās palīdzības sniegšanu zemu ienākumu mājsaimniecībām bez pārtraukuma starp plānošanas periodiem, nepieciešams pieņemt lēmumus par šādiem jautājumiem:
16. ESF+ programmas materiālās nenodrošinātības mazināšanai institucionālā sistēma darbojas atbilstoši 2014. – 2020. gada plānošanas periodā izveidotajai EAFVP darbības programmas “Darbības programma pārtikas un pamata materiālās palīdzības sniegšanai vistrūcīgākajām personām 2014.-2020. gada plānošanas periodā” institucionālajai sistēmai;
17. LM izstrādā nepieciešamos plānošanas dokumentus un normatīvā regulējuma projektus atbilstoši šī ziņojuma VII nodaļā norādītajam.

Labklājības ministre R. Petraviča

2020.10.01. 9:21

4630

A. Stratane

Tālr.: 67021653

Aurika.Stratane@lm.gov.lv

1. <https://eur-lex.europa.eu/legal-content/LV/ALL/?uri=CELEX%3A52018PC0375> [↑](#footnote-ref-2)
2. <https://www.csb.gov.lv/lv/statistika/statistikas-temas/socialie-procesi/nabadziba/meklet-tema/399-nabadzibas-risks-un-sociala-atstumtiba-latvija> [↑](#footnote-ref-3)
3. <http://www.lm.gov.lv/lv/es-finansejums/eiropas-atbalsta-fonds-vistrucigakajam-personam/fonda-novertesanas-zinojumi> [↑](#footnote-ref-4)
4. Ziņojums par atklāto sabiedrisko apspriešanu “EAFVP vidusposma novērtējums”, 2018. gada janvāris, pieejams <https://publications.europa.eu/s/fo2y> [↑](#footnote-ref-5)
5. <https://ec.europa.eu/info/publications/2019-european-semester-country-reports_lv> [↑](#footnote-ref-6)
6. EAFVP vadošās iestādes aprēķins, kas balstītās uz Labklājības ministrijas statistikas datiem [↑](#footnote-ref-7)
7. <http://www.lm.gov.lv/lv/es-finansejums/eiropas-atbalsta-fonds-vistrucigakajam-personam/fonda-novertesanas-zinojumi> [↑](#footnote-ref-8)
8. ESF+ regulas priekšlikuma 17. pants [↑](#footnote-ref-9)
9. KNR priekšlikuma 65. pants [↑](#footnote-ref-10)
10. KNR priekšlikuma 66. pants [↑](#footnote-ref-11)
11. KNR priekšlikuma 33. panta 5. punkts un 36. pants [↑](#footnote-ref-12)
12. KNR priekšlikuma 65. panta 3. punkts [↑](#footnote-ref-13)
13. KNR priekšlikuma 65. panta 3.punkts [↑](#footnote-ref-14)
14. KNR priekšlikuma 70. pants [↑](#footnote-ref-15)
15. KNR priekšlikuma 71. pants [↑](#footnote-ref-16)
16. KNR priekšlikuma 72. pants [↑](#footnote-ref-17)
17. KNR priekšlikuma 72. pants [↑](#footnote-ref-18)
18. Saskaņā ar Kopīgo noteikumu regulas priekšlikuma 6.panta 3.punktu partnerības organizēšanu un īstenošanu veic saskaņā ar Komisijas 2014.gada 7.janvāra Deleģēto regulu (ES) Nr.240/2014 par Eiropas rīcības kodeksu attiecībā uz partnerību saistībā ar Eiropas strukturālajiem un investīciju fondiem (OV L 74, 14.3.2014., 1.lpp.). [↑](#footnote-ref-19)
19. ESF+ regulas priekšlikuma 8.pants [↑](#footnote-ref-20)
20. 25.09.2014. Eiropas Atbalsta fonda vistrūcīgākajām personām 2014.-2020. gada plānošanas perioda vadības likuma 6. pants [↑](#footnote-ref-21)
21. KNR priekšlikuma 29. pants [↑](#footnote-ref-22)
22. KNR priekšlikuma 30. pants (5) [↑](#footnote-ref-23)
23. KNR priekšlikuma 8. panta c) un f) apakšpunkts [↑](#footnote-ref-24)
24. KNR priekšlikuma 8. panta a) un b) apakšpunkts [↑](#footnote-ref-25)
25. indikatīvs termiņš, kurš atkarīgs no ES fondu regulu un Daudzgadu finanšu shēmas 2021. -2027. gada plānošanas periodam apstiprināšanas laika grafika [↑](#footnote-ref-26)